ભાવાર્થ:-અહીં હેલી ઉમંગનો શબ્દ છે.રસમય શ્રીઠાકોરજી રસ સ્વરૂપ છે તેમજ તેમની લીલાઓ પણ રસરૂપ છે.જેમનું રોમેરોમ રસ એટલે રસમય એવા શ્રીવલ્લભસુત શ્રીવિઠ્ઠલેશ (શ્રીગુસાંઈજી) આજે પ્રગટ થયા.પ્રભુનું દરેક અંગ સુંદર રસસમુદ્રની લહેર જેમ શોભાયમાન છે જેમાં પ્રભુની મધુર લીલા અને પ્રભુના બાળ સ્વરૂપનાં જ દર્શન થાય છે.વિશાલ ભાલ ,સુંદર નેત્રો ,તેની ઉપરના ભ્રમર, સાજશૃંગારમાં પણ કામણગારા લાગે છે.એવા શ્રીગુસાંઈજીની ઠાકોરજીમય લીલા અમૃતરસ ભરેલી છે.પ્રેમ-ભક્તિ (પ્રભુભક્તિ -સેવા) રતિપાલન કરવા સદા તત્પર એવા શ્રીગુસાંઈજીનું સ્મરણ કરે તે ન્યાલ(ધન્ય)થઇ જાય અને હ્રદયમાં ભાવની સદાય વૃદ્ધિ થાય છે.”પદ્મનાભ ” કહે છે વાણીના પતિ શ્રીવલ્લભ મહાપ્રભુજીના કુંવર(શ્રીગુસાંઈજી)ની કેલી લીલા અખંડ અવગાહન કરવી. શ્રીગુસાંઈજીની રસમય પ્રેમસમુદ્ર સમાન જે વ્રજજનના શિરતાજ શ્રીઠાકોરજી છે તે જ આ સ્વરૂપ છે.